KIRJALLINEN KYSYMYS P-1735/00

esittäjä(t): Dominique Souchet (UEN) komissiolle

(20. toukokuuta 2000)

Aihe: Kalastusalusten moottoreiden uusimiseen myönnettävä tuki

Neuvoston 17. joulukuuta 1999 antamassa asetuksessa (EY) N:o 2792/1999(1) määritellään yhteisön rakenteelliset toimet kalatalousalalla.

Tämä asetus luo puitteet toimille, joihin kalatalousalalla olisi ryhdyttävä. Yksi selvästi asetetuista tavoitteista on kalavarojen säilyttäminen ja elinkelpoisuus pitkällä aikavälillä.

Asetuksen 6 artikla koskee kalastuslaivaston uudistamista ja kalastusalusten nykyaikaistamista. Siinä tarkennetaan, että alusten lisäämisen laivastoon ja poistamisen siitä olisi tapahduttava monivuotisessa ohjausohjelmassa vahvistettujen vuotuisten tavoitteiden mukaisesti sekä kokonaisuudessaan että kyseisten laivastosegmenttien suhteen.

Saman artiklan 2 kohdassa todetaan, että jäsenvaltio voi esittää pyynnön kapasiteettitavoitteiden selkeästi määritellystä määrällisestä lisäämisestä sellaisten toimenpiteiden osalta, joilla parannetaan turvallisuutta, navigointia, hygieniaa, tuotteiden laatua ja työoloja edellyttäen, että nämä toimenpiteet eivät johda kyseisten kalavarojen hyödyntämisasteen nousuun.

Ranskassa on kuitenkin kieltäydytty antamasta nykyisille kalastusta harjoittaville aluksille tukea moottoreiden uusimiseen tulkitsemalla 6 artiklan 1 kohtaa ottamatta 2 kohtaa huomioon. Miten voidaan kuvitella kokonaispituudeltaan yli 12 metrin alusten tehoa vähennettävän 30 prosentilla, ilman että turvallisuus laivalla vaarantuu ja työskentelyolosuhteet huononevat? Sitä paitsi tehon säilyttäminen ennallaan ei lisää kalastuksen määrää, vaan ainoastaan säilyttää sen ennallaan. Missään tapauksessa kyse ei ole uuden kapasiteetin luomisesta.

Laivojen varustaminen uusilla moottoreilla tehoa lisäämättä on olennainen tekijä laivojen turvallisuuden kannalta, ja mielestäni se on nykyaikaistamista, jolle voitaisiin myöntää EU-tukea. Voiko komissio täsmentää asiaa? Ranskan nykyisestä säädöksen tulkinnasta kärsivät suuresti Ranskan Atlantin puoleisen rannikon pienyrittäjätroolarit, ja se vaarantaa taloudellisen tasapainon satamissamme, joita aikaisemmin koetteli voimakas laivaston vähentäminen ja nykyisin Erika-aluksesta levinnyt öljysaaste.

(1) EYVL L 337, 30.12.1999, s. 10.

Franz Fischlerin komission puolesta antama vastaus

(15. kesäkuuta 2000)

Kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(1) 9 artiklassa sallitaan julkisen tuen myöntäminen niihin laivaston osa-alueisiin kuuluvien alusten uudistamiseen ja nykyaikaistamiseen, jotka eivät täytä monivuotisen ohjausohjelman (MOO) tavoitteita, jos MOO:n kokonaistavoitteet on täytetty ja poistamalla vuosina 20002001 ilman julkista tukea kyseisistä laivastosegmentistä kapasiteettia vähintään 30 prosenttia enemmän kuin uutta kapasiteettia on otettu käyttöön yhteenlasketusta arvosta sekä vetoisuutena että tehona.

Näissä säännöksissä edellytetään, että uuden kapasiteetin käyttöönotto julkisella tuella korvataan vähentämällä kapasiteettia ilman julkista tukea laivastosegmentin tasolla eikä yksittäisten alusten tasolla. Moottorin korvaaminen julkisella tuella ei siis edellytä kyseisen yksittäisen aluksen konetehon alentamista, vaan koko segmentin konetehon alentamista ennen vuoden 2001 loppua.

Tässä suhteessa ei ole tarpeen huonontaa julkista tukea saavien alusten turvallisuutta tai työskentelyolosuhteita. On myös korostettava, että moottorin korvaamista samalla koneteholla varustetulla moottorilla voidaan pitää tavanomaisina toimintakustannuksina, ja jos aluksen omistaja kattaa ne kokonaisuudessaan yksin ilman julkista tukea, se ei edellytä 30 prosenttia suuremman kapasiteetin poistamista segmentistä.

Jos segmenttiä koskevat tavoitteet on täytetty, julkista tukea voidaan antaa moottoreiden korvaamiseen ilman vaatimusta poistaa suurempaa kapasiteettia sen korvaukseksi. Arvoisaa parlamentin jäsentä muistutetaan siitä, että julkisen tuen saaminen alusten uudistamiseen ja nykyaikaistamiseen ilman segmenttikohtaisten tavoitteiden täyttämistä on asetuksen (EY) N:o 2792/1999 väliaikainen säännös, jota koskevat tiukat neuvoston hyväksymät edellytykset.

(1) EYVL L 337, 30.12.1999.